《登昭山》
清代·李子荣

湘中山水天下奇，秀色天造非人为。兹山灵异尤杰出，一松一人皆清姿。

素虬翻空激巨浪，到此停蓄倚危嶂。平生寤想穷三山，咫尺丹梯更神王。

洄潭落照风萧萧，急督舟子停轻桡。萦纡人磴路九折，行人渐逐盘鸦高。

花木丛深蔚幽僻，钟摇上方暝烟碧。童子开门吠仙犬，老僧扶杖款来客。

殿高铁凤摩霄迥，栴檀香散疏寮静。惜无轩槛临江开，难乘日车观倒景。

山云舒卷随轻风，予亦去来无定踪。明朝遥望更奇绝，江上一朵青芙蓉。

作者简介：李子荣，字杜生，衡山人。光绪丙戌进士，改庶吉士，授双流知县。有《荷塘诗文钞》。